
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra proiectului de Lege privind modificarea Legii nr.312/2004 privind Statutul Băncii Naţionale a României, înregistrat sub nr. 4c-2/119 din 01 februarie 2017, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor organice.

PREŞEDINTE,

Leonardo BADEA
Parlamentul  României

	Bucureşti,   02.03.2017
Nr. 4c-2/119


RAPORT

asupra 
proiectului de Lege privind modificarea Legii nr.312/2004 privind Statutul Băncii Naţionale a României
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond, cu proiectul de Lege privind modificarea Legii nr.312/2004 privind Statutul Băncii Naţionale a României, trimis cu adresa nr. PLx.36/2017 din 01 februarie 2017.
Conform prevederilor art. 75 din Constituţia României, republicată, şi ale art.92 alin. (9) din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 22 decembrie 2016.

La întocmirea raportului s-a avut în vedere avizul favorabil al Consiliului Legislativ.

Proiectul de lege supus dezbaterii are ca obiect de reglementare modificarea Legii nr.312/2004, în sensul schimbării statutului juridic al Băncii Naţionale a României (BNR), din instituţie publică independentă, cum este în prezent, în instituţie administrativă publică autonomă, introducerea unei prevederi potrivit căreia respingerea de către Parlament a raportului anual al BNR, atrage demiterea de drept a consiliului de administraţie, abrogarea prevederii care dispune că hotărârea de revocare din funcţie a membrilor consiliului de administraţie al BNR poate fi atacată la Înalta Curte de Casaţie şi Justiţie, în termen de 15 zile de la publicarea acesteia în Monitorul Oficial al României. 

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege menţionat mai sus, în şedinţa din  01 martie 2017.
La lucrările comisiei şi-au înregistrat prezenţa 24 deputaţi din totalul de 25 de membrii ai comisiei.

La dezbaterea proiectului de lege au participat, în calitate de invitaţi,  reprezentanţi ai Băncii Naţionale a României.
În urma examinării proiectului de Lege şi a opiniilor exprimate, deputații prezenți la lucrări, au hotărât cu unanimitate de voturi să propună Plenului Camerei Deputaţilor raportul de respingere al Proiectului de Lege privind modificarea Legii nr.312/2004 privind Statutul Băncii Naţionale a României, avându-se în vedere următoarele:
- pentru orice modificare adusă Statutului Băncii Naţionale a României, este necesară derularea procedurii de consultare a Băncii Centrale Europene;

- adoptarea proiectului de Lege ar putea conduce la declanşarea împotriva României a procedurii de infringement.
În raport cu obiectul şi conţinutul său, proiectul de lege face parte din categoria legilor organice.

